會稽頌  其八
作者：諸葛興
朝代：宋

paragraphs: 虬髯起兮龍翔，耀兵威兮八方。
法羽林兮嚴禁衛，握鈎陳兮掃欃槍。
視諸將兮噲等伍，咨舊臣兮忠且武。
聳萬目兮矩矱，衛九重兮心膂。
維東南兮都會，辱吾王兮鎮撫。
暢威惠兮千載，隤福祥兮茲土。
瞻衮服兮煌煌，薦蕙肴兮葵觴。
匪震懾兮羅池，亶愛思兮桐鄉。
王之澤兮流後裔，更累葉兮奮忠義。
孰旌表兮陪廟祀，顯一門厲斯世。